

Valstybės tarnybos departamentas

REKOMENDACIJA

DĖL VALSTYBĖS TARNAUTOJŲ NUOTOLINIO DARBO

2017-09-12

**VILNIUSTURINYS**

[Įžanga 3](#_Toc494284033)

[Nuotolinio darbo reglamentavimas 3](#_Toc494284034)

[Nuotolinio darbo įforminimas 4](#_Toc494284035)

[Nuotolinės darbo vietos reikalavimai 4](#_Toc494284036)

[Nuotolinio darbo priemonės 5](#_Toc494284037)

[Atsiskaitymas už nuotolinio darbo rezultatus 5](#_Toc494284038)

[Duomenų apsauga dirbant nuotolinį darbą 6](#_Toc494284039)

[Nuotolinio darbo laiko apskaita 6](#_Toc494284040)

## 

### Įžanga

Nuotolinis darbas – viena iš modernių darbo organizavimo priemonių, kuri gali būti sėkmingai taikoma ir valstybės tarnyboje, siekiant didinti valstybės tarnybos lankstumą, motyvuoti valstybės tarnautojus sudarant jiems galimybę derinti darbą ir šeiminį gyvenimą, taip pat į valstybės tarnybą pritraukti darbo rinkoje nuotoliniu būdu įpratusius dirbti darbuotojus. Šiuo metu taikomos tradicinės darbo organizavimo formos viešajame sektoriuje ne visada efektyviai užtikrina spartų reagavimą į kintančias sąlygas darbo rinkoje, darbuotojų mobilumą ir kintančius darbdavių poreikius, todėl valstybės ir savivaldybių institucijoms ir įstaigoms (toliau – įstaigos) rekomenduotina aktyviau naudotis lankstesnėmis darbo organizavimo formomis ir sudaryti galimybę valstybės tarnautojams, kurių veiklos pobūdis ir specifika leidžia jiems priskirtas funkcijas atlikti ne įstaigos patalpose, dirbti nuotoliniu būdu.

Pažymėtina, kad nuotolinis darbas nėra atskira valstybės tarnautojo funkcija, o būdas (metodas) tam tikras funkcijas vykdyti per geografinį atstumą, taigi nuotolinis darbas – tai įprastas valstybės tarnautojo darbas, kurį jis galėtų atlikti ir pagrindinėje darbovietėje, tačiau dėl tam tikrų priežasčių atliekamas kitoje, nutolusioje nuo pagrindinės darbovietės (kur įprasta vykdyti darbo funkcijas) vietoje. Pagal [Darbo kodekso](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) (toliau – DK) 52 straipsnio 6 dalies nuostatas, nuotolinis darbas valstybės tarnautojams nesukelia tarnybos Lietuvos valstybei stažo apskaičiavimo, skyrimo į aukštesnes pareigas, kvalifikacijos tobulinimo ribojimų, taip pat neriboja ir nevaržo kitų teisių.

Nuo 2017 m. liepos 1 d. įsigaliojus naujos redakcijos [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) įtvirtintas ir naujas nuotolinio darbo reglamentavimas, šių nuostatų taikymo praktika dar tik formuojasi, todėl šioje rekomendacijoje pateikiama pasiūlymų į ką Valstybės tarnybos departamento specialistų nuomone reikėtų atkreipti dėmesį įforminant nuotolinį darbą ir šalims derantis dėl nuotolinio darbo tvarkos bei sąlygų.

Rekomendacija suderinta su Valstybine darbo inspekcija.

### Nuotolinio darbo reglamentavimas

[Valstybės tarnybos įstatymas](https://www.e-tar.lt/portal/lt/legalAct/TAR.D3ED3792F52B/cSzIrgjIUC) (toliau – VTĮ) nuotolinio darbo nereglamentuoja. Tačiau [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC) 5 straipsnyje nustatyta, kad darbo santykius ir socialines garantijas reglamentuojantys įstatymai bei kiti teisės aktai valstybės tarnautojams taikomi tiek, kiek jų statuso ir socialinių garantijų nereglamentuoja [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC). Taigi jie valstybės tarnautojams taikomi papildomai, kai tam tikrais atvejais nepakanka [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC) normų. Atsižvelgiant į tai, kad [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC) nereglamentuoja valstybės tarnautojų nuotolinio darbo, jiems turėtų būti taikomos nuotolinį darbą reglamentuojančios [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio nuostatos bei šiame straipsnyje išdėstyta nuotolinio darbo organizavimo tvarka.

[DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 1 dalyje nustatyta, kad nuotolinis darbas yra darbo organizavimo forma arba darbo atlikimo būdas, kai darbuotojas jam priskirtas darbo funkcijas ar jų dalį visą arba dalį darbo laiko su darbdaviu suderinta tvarka reguliariai atlieka nuotoliniu būdu, tai yra sulygtoje darbo sutarties šalims priimtinoje kitoje, negu darbovietė yra, vietoje, taip pat ir naudodamas informacines technologijas (teledarbas). Pažymėtina, kad šioje dalyje pateiktame nuotolinio darbo apibrėžime nuotolinio darbo reguliarumas nurodytas kaip būtinas požymis, t. y. nenumatant galimybės nuotoliniu būdu dirbti iš anksto nesuderintais atsitiktiniais ar pavieniais atvejais. Pagal minėtas [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) nuostatas, nuotolinis darbas gali būti tiek nuolatinis, tiek dalinis. Nuolatiniam nuotoliniam darbui būdinga tai, kad valstybės tarnautojas visas jam priskirtas funkcijas ar jų dalį nuotoliniu būdu atlieka visą darbo laiką, o dalinio nuotolinio darbo atveju, visos ar dalis darbo funkcijų nuotoliniu būdu atliekamos tik tam tikrais iš anksto suderintais laikotarpiais (pvz., vieną dieną per savaitę), tam reguliariai skiriant tik dalį viso darbo laiko, o likusį darbo laiką dirbama įprastai.

Taip pat pažymėtina, kad Vyriausybės 2017 m. birželio 21 d. nutarimu Nr. 496 „Dėl Lietuvos Respublikos darbo kodekso įgyvendinimo“ patvirtinto [Darbo laiko režimo valstybės ir savivaldybių įmonėse, įstaigose ir organizacijose nustatymo aprašo](https://www.e-tar.lt/portal/lt/legalAct/76731a705b4711e79198ffdb108a3753/ZNCKrBEylJ) 4.2 punkte nustatyta, kad lankstus darbo grafikas arba individualus darbo laiko režimas darbuotojams ar valstybės tarnautojams gali būti nustatomas atsižvelgiant į darbuotojo ar valstybės tarnautojo prašymą, kai nurodytos priežastys yra objektyvios ir pagrįstos, taip pat į įmonės, įstaigos, organizacijos galimybes ir efektyvaus darbo užtikrinimą.

Atkreiptinas dėmesys, kad [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC) 15 straipsnio 1 dalies 4 punkte nustatyta, kad valstybės tarnautojai privalo tinkamai atlikti pareigybės aprašyme nustatytas funkcijas ir laiku atlikti pavedamas užduotis, taigi valstybės tarnautojo nuotolinis darbas neturėtų pakenkti valstybės tarnautojo atliekamų funkcijų kokybei bei įstaigos tikslų ir uždavinių įgyvendinimui. Šalims derantis dėl nuotolinio darbo tvarkos ir sąlygų būtina laikytis [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 24 straipsnio 1 dalies nuostatų, pagal kurias įgyvendindami savo teises ir vykdydami pareigas, darbdaviai ir darbuotojai privalo veikti sąžiningai, bendradarbiauti, nepiktnaudžiauti teise.

### Nuotolinio darbo įforminimas

Pagal [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 2 dalies nuostatas, dirbti nuotoliniu būdu skiriama darbuotojo prašymu arba šalių susitarimu. Darbuotojo atsisakymas dirbti nuotoliniu būdu negali būti teisėta priežastis nutraukti darbo sutartį ar pakeisti darbo sąlygas. Privaloma tenkinti darbuotojo prašymą dirbti nuotoliniu būdu ne mažiau kaip penktadalį visos darbo laiko normos, to pareikalavus nėščiai, neseniai pagimdžiusiai ar krūtimi maitinančiai darbuotojai, taip pat darbuotojui, auginančiam vaiką iki trejų metų, ir darbuotojui, vienam auginančiam vaiką iki keturiolikos metų arba neįgalų vaiką iki aštuoniolikos metų, jeigu dėl darbo organizavimo ypatumų tai nesukeltų per didelių sąnaudų.

Nuotolinio darbo sąlygas ir tvarką, dėl kurių šalys susitaria, rekomenduotina nustatyti atskiru įstaigos vadovo įsakymu tvirtinamose darbo nuotoliniu būdu taisyklėse, aptarti įstaigos vidaus darbo tvarkos taisyklėse (reglamente) arba su valstybės tarnautojais sudarant atskirus nuotolinio darbo susitarimus (toliau – Taisyklės). Remiantis [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 3 dalies nuostatomis, Taisyklėse turėtų būti aptarti reikalavimai darbo vietai (jeigu tokie keliami), nurodytos nuotoliniam darbui suteiktos naudoti darbo priemonės, aprūpinimo jomis tvarka, naudojimosi darbo priemonėmis taisyklės, jei reikia – jų sąrašas. Taip pat Taisyklėse turėtų būti nurodytas įstaigos struktūrinis padalinys, skyrius ar atsakingas asmuo, kuriam valstybės tarnautojas turi atsiskaityti už atliktą darbą Taisyklėse nustatyta tvarka.

### Nuotolinės darbo vietos reikalavimai

[DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 3 dalyje nustatyta, kad skiriant dirbti nuotoliniu būdu, raštu nustatomi darbo vietos reikalavimai (jeigu tokie keliami).

Taisyklėse rekomenduotina nustatyti, kad valstybės tarnautojo nuotolinio darbo vieta būtų saugi fizine prasme, t. y. numatyti, jog darbo vietoje būtų darbui būtini baldai (pvz., stalas, kėdė), tinkamas apšvietimas, nebūtų sveikatai pavojingų objektų ar medžiagų ir pan., t. y. darbo vieta atitiktų darbuotojų saugos ir sveikatos teisės aktų reikalavimus.

[Nelaimingų atsitikimų darbe ir profesinių ligų socialinio draudimo įstatymo](https://www.e-tar.lt/portal/lt/legalAct/TAR.4325B0C38B2F/NJujdthWss) 3 straipsnio 10 dalyje nustatyta, kad nelaimingu atsitikimu darbe (tarnyboje) laikomas įvykis darbe (tarnyboje), įskaitant eismo įvykį, atliekant darbo (tarnybos) funkcijas ar būnant darbo vietoje (papildomų, specialių pertraukų ar pertraukų pailsėti ir pavalgyti metu, kai darbuotojas yra darbo vietoje, įmonės patalpose ar jos teritorijoje), dėl kurio darbuotojas patiria žalą sveikatai ir netenka darbingumo nors vienai dienai arba dėl kurio darbuotojas miršta, nustatyta tvarka ištirtas ir pripažintas nelaimingu atsitikimu darbe. Atsižvelgiant į tai, kad šiame įstatyme neapibrėžtas nelaimingas atsitikimas dirbant nuotolinį darbą, rekomenduotina Taisyklėse šalims aiškiai susitarti dėl nelaimingų atsitikimų darbe pripažinimo ir kvalifikavimo tvarkos ir sąlygų dirbant nuotolinį darbą (pvz., numatyti konkrečius darbo funkcijos atlikimo laikotarpius (darbo laiko intervalus, grafikus) ir jeigu įvykis, kurio metu nuotolinį darbą dirbantis valstybės tarnautojas patirtų traumą, įvyktų sutartu darbo laikotarpiu, tai toks įvykis, atlikus visapusį faktinių aplinkybių tyrimą, būtų laikomas nelaimingu atsitikimu darbe. Kitais atvejais, jeigu valstybės tarnautojas patirtų traumą vykdydamas ne darbo funkcijas ar laiku, kuris pagal susitarimą nepriskiriamas darbo laikui, įvykis neturėtų būti laikomas nelaimingu atsitikimu darbe).

Pagal [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 7 dalies nuostatas, siekiant, kad nuotoliniu būdu dirbantys valstybės tarnautojai nebūtų izoliuoti nuo kitų įstaigos dirbančiųjų, darbdavys privalo sudaryti sąlygas nuotolinį darbą dirbantiems valstybės tarnautojams bendrauti ir bendradarbiauti su kitais darbdavio darbovietėje dirbančiaisiais ir darbuotojų atstovais, gauti iš darbdavio informaciją. Atsižvelgiant į tai, rekomenduotina Taisyklėse aptarti platesnes bendravimo priemones, pasitelkiant efektyvias šiuolaikinės komunikacijos galimybes (pvz., virtualūs pokalbių kambariai, socialiniai tinklai, virtualios video konferencijos ar kt.).

### Nuotolinio darbo priemonės

[DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 3 dalyje nustatyta, kad skiriant dirbti nuotoliniu būdu, raštu nustatomos darbui suteikiamos naudoti darbo priemonės, aprūpinimo jomis tvarka, naudojimosi darbo priemonėmis taisyklės. Pagal šio straipsnio 4 dalies nuostatas, jeigu dirbdamas nuotoliniu būdu darbuotojas patiria papildomų išlaidų, susijusių su jo darbu, darbo priemonių įsigijimu, įsirengimu ir naudojimu, jos privalo būti kompensuotos. Kompensacijos dydį ir jos mokėjimo sąlygas darbo sutarties šalys nustato susitarimu.

Jei nuotoliniam darbui reikalingos specialios priemonės (pvz., vaizdo kamera, elektroninio parašo įranga, spausdintuvas ir pan.) rekomenduotina Taisyklėse sudaryti priemonių, kurias valstybės tarnautojas privalėtų turėti dirbdamas nuotoliniu būdu, sąrašą. Taip pat rekomenduotina numatyti, kaip šalys pasidalija šių priemonių įsigijimo kaštus, ypač jei priemonėms taikomi specialūs reikalavimai. Jeigu valstybės tarnautoją darbo priemonėmis aprūpina darbdavys, rekomenduotina nustatyti aprūpinimo jomis tvarką, materialinės atsakomybės sąlygas už jų sugadinimą teisės aktų nustatyta tvarka.

Valstybės tarnautojas privalo užtikrinti, kad jo nuotoliniam darbui naudojamos asmeninės darbo priemonės atitiktų darbuotojų saugos ir sveikatos teisės aktų reikalavimus. Dėl šios pareigos vykdymo rekomenduotina iš valstybės tarnautojo gauti rašytinį pasižadėjimą.

### Atsiskaitymas už nuotolinio darbo rezultatus

[DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 3 dalyje nustatyta, kad skiriant dirbti nuotoliniu būdu, raštu nurodomas darbovietės padalinys, skyrius ar atsakingas asmuo, kuriam darbuotojas turi atsiskaityti už atliktą darbą darbdavio nustatyta tvarka.

Nustatant atsiskaitymo už darbo rezultatus tvarką ir siekiant efektyviau kontroliuoti nuotolinį darbą, rekomenduotina valstybės tarnautojui nustatyti konkrečius tikslus tam tikram laikotarpiui ir periodiškai tikrinti, ar šie tikslai įgyvendinti, o esant reikalui – kontroliuoti tarpinius šių tikslų pasiekimo rezultatus.

Taip pat rekomenduotina nustatyti konkrečius atsikaitymo už atlikto darbo rezultatus būdus (pvz., persiunčiant elektroniniu paštu, įkeliant į informacinę sistemą, pristatant atvykus į įstaigą ir pan.).

### Duomenų apsauga dirbant nuotolinį darbą

Jeigu nuotoliniu būdu dirbama naudojant informacines sistemas, valstybės tarnautojas privalo užtikrinti [Vyriausybės 2013 m. liepos 24 d. nutarimu Nr. 716 patvirtintame Bendrųjų elektroninės informacijos saugos reikalavimų apraše](https://www.e-tar.lt/portal/lt/legalAct/TAR.FC952AC6A109/ZfVJrXrsJl) nustatytų elektroninės informacijos saugos reikalavimų laikymąsi. Dėl šios pareigos vykdymo rekomenduotina iš valstybės tarnautojo gauti rašytinį pasižadėjimą.

Pagal [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 6 dalį, darbdavio nustatyta nuotolinio darbo įgyvendinimo tvarka neturi pažeisti darbuotojo asmens duomenų apsaugos ir jo teisės į privatų gyvenimą.

### Nuotolinio darbo laiko apskaita

[DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 5 dalyje nustatyta, kad nuotolinio darbo atveju darbuotojo dirbtas laikas apskaičiuojamas darbdavio nustatyta tvarka. Savo darbo laiką darbuotojas skirsto savo nuožiūra, nepažeisdamas maksimaliųjų darbo ir minimaliųjų poilsio laiko reikalavimų. Pagal [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 114 straipsnio 1 dalies 2 punkto nuostatas, darbo laikas, įskaitant viršvalandžius ir darbą pagal susitarimą dėl papildomo darbo, per darbo dieną (pamainą) negali būti ilgesnis kaip dvylika valandų, neįskaitant pietų pertraukos, ir šešiasdešimt valandų per kiekvieną septynių dienų laikotarpį. [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 122 straipsnio 2 dalies 3 punkte nustatyti minimalūs poilsio laiko reikalavimai – kasdienio nepertraukiamojo poilsio tarp darbo dienų (pamainų) trukmė negali būti trumpesnė kaip vienuolika valandų iš eilės.

Rekomenduotina šalims susitarti, nuo kurios valandos iki kurios valandos bus laikoma, jog tai valstybės tarnautojo darbo laikas, suderinamas pietų pertraukos laikas. Tokiu būdu būtų paprasčiau nustatyti, kokiu laiku valstybės tarnautojas pasiekiamas, o įvykus nelaimingam atsitikimui – ar šis nelaimingas atsitikimas laikytinas įvykusiu darbo metu. Pažymėtina, kad visos užduotys, skirtos ne darbo laiku, laikomos viršvalandiniu darbu, už kurį turėtų būti mokama papildomai – pagal [VTĮ](https://www.e-tar.lt/portal/lt/legalAct/TAR.D3ED3792F52B/cSzIrgjIUC) 261 straipsnio 3 dalies nuostatas, už viršvalandinį darbą mokama ne mažiau kaip pusantro valstybės tarnautojo pareiginės algos su jam nustatytais priedais dydžio.

Pagal [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 120 straipsnio 3 dalies nuostatas, darbo laiko apskaita tvarkoma darbdavio patvirtintos formos darbo laiko apskaitos žiniaraščiuose, kurie gali būti pildomi ir saugomi elektroniniu būdu. Rekomenduotina nuotolinio darbo laiką darbo laiko apskaitos žiniaraštyje žymėti kaip įprastą įstaigoje dirbtą darbo laiką, arba esant poreikiui (pvz., vykdant [DK](https://www.e-tar.lt/portal/lt/legalAct/f6d686707e7011e6b969d7ae07280e89/giCZwujhpu) 52 straipsnio 8 dalyje nustatytą pareigą apie nuotolinio darbo būklę įstaigoje reguliariai informuoti darbo tarybą ar profesinę sąjungą) – įvesti atskirą žymėjimą.

|  |  |
| --- | --- |
| Direktoriaus pavaduotojas | Osvaldas Šarmavičius |